b"\n_START_ARTICLE_\nFj\xc3\xb8sanger hovedg\xc3\xa5rd\n_START_PARAGRAPH_\nFj\xc3\xb8sanger hovedg\xc3\xa5rd, Store Fj\xc3\xb8sanger eller Langeg\xc3\xa5rden er en tidligere lystg\xc3\xa5rd som ligger i Straumevegen 17 A i Fana bydel i Bergen.\n_START_SECTION_\nHistorie\n_START_PARAGRAPH_\nDet har v\xc3\xa6rt g\xc3\xa5rdsdrift p\xc3\xa5 Fj\xc3\xb8sanger siden folkevandringstiden. I middelalderen tilh\xc3\xb8rte g\xc3\xa5rden Apostelkirken i Bergen. I 1606 ble g\xc3\xa5rden bygslet til r\xc3\xa5dmann og fogd Strange J\xc3\xb8rgensen, som fikk den p\xc3\xa5 livstid som futeg\xc3\xa5rd av kongen. Hans svigers\xc3\xb8nn, Mauritz Bosted bodde der til sin d\xc3\xb8d i 1640, og hans enke til 1649. Generaltollforvalter Herman Johanson Garmann bygslet den fra 1650 og ble eier i 1656.\n_START_SECTION_\nJon Mariager\n_START_PARAGRAPH_\nI 1760 ble g\xc3\xa5rden skj\xc3\xb8tet over til to datters\xc3\xb8nner av Garmann, Jens og Jon Mariager. Jens overdro sin del av eiendommen til Jon i 1766. Han interesserte seg i driften av g\xc3\xa5rden og fikk bygget nytt herskapshus. Jon Mariager bygget ogs\xc3\xa5 en vei fra Solheimsviken til Fj\xc3\xb8sanger. Trolig p\xc3\xa5 grunn av \xc3\xb8konomiske problemer m\xc3\xa5tte Jon Mariager selge g\xc3\xa5rden til sin svoger, kj\xc3\xb8pmann Danckert Danckertsen Krohn i 1774.\n_START_SECTION_\nDanckert Krohns lystg\xc3\xa5rd\n_START_PARAGRAPH_\nDanckert Krohn var sv\xc3\xa6rt glad i lystg\xc3\xa5rden og tilbrakte mye tid her, b\xc3\xa5de sommer og vinter. Tr\xc3\xa6r ble plantet og hage ble etablert. I 1785 bygget han nytt hovedhus eller ombygget det eksisterende.\n_START_SECTION_\nPaul Meyer Smits lystg\xc3\xa5rd i empire\n_START_PARAGRAPH_\nFj\xc3\xb8sanger ble i 1810 solgt p\xc3\xa5 auksjon til kj\xc3\xb8pmann Paul Meyer Smit. Hovedbygningen ble ombygd i 1810, trolig p\xc3\xa5bygget med en etasje og stilmessig ombygget til empire. Paul Meyer Smit brukte stedet flittig fram til han d\xc3\xb8de i 1842._NEWLINE_Hovedbygningen m\xc3\xa5ler 15 x 9,8 m. Et prospekt av Johan F. L. Dreier fra 1812 viser bygningen mer barokkpreget med mansardtak og kobbhus. Bygningen har idag valmtak.\n_START_SECTION_\nLangeg\xc3\xa5rden\n_START_PARAGRAPH_\nI 1844 kj\xc3\xb8pte skipsf\xc3\xb8rer Johan Kristofer Lange eiendommen. I 1870 ble eiendommen overtatt av hans s\xc3\xb8nn, Johan Caspar Lange. Han var barnl\xc3\xb8s og testamenterte hele sin formue til en stiftelse og et fond han opprettet i 1919. Johan Lange's og s\xc3\xb8skendes Legat fikk utmarken for \xc3\xa5 skape et vakkert uteomr\xc3\xa5de, mens stiftelsen Johan Langes Minde fikk resten av eiendommen og denne skulle drifte et hjem for aktverdige eldre personer fra Bergen og omegn. I 1958 ble det reist et aldershjem like s\xc3\xb8r for hovedhuset. Hovedhuset fungerte som bolig fram til 1975. I dag er det kunstgalleri 1. etasje, mens 2. etasje blir leid ut som m\xc3\xb8te- og selskapslokale. G\xc3\xa5rdbruket blir fremdeles driftet som en bes\xc3\xb8ksg\xc3\xa5rd med undervisning og ulike arrangement."